5 Card Stud
<s>5 Card Stud (također poznat i pod nazivom five-card stud) je jedna od najstarijih varijanti pokera, a obično se igra u limit verziji s dva do devet igrača.</s>

<s>Igrači dobivaju jednu kartu licem dolje (hole card) i jednu licem gore ispred sebe na stol, a potom slijedi prvo ulaganje.</s><s>Prvo ulaganje tradicionalno započinje od prvog igrača lijevo od djelitelja, no u novijim verzijama 5 Card Studa koje su zastupljene u online igrama, svi igrači prije podjele karata ulažu isti ulog (ante), a ulaganje započinje od igrača s najnižom kartom licem gore, koji mora uložiti prisilni ulog (bring in), koji je obično između 1/3 i 1/2 malog uloga (small bet).</s><s>Ulaganje se dalje nastavlja po uobičajenim pravilima pokera.</s><s>Nakon prvog ulaganja svaki igrač koji još nije odustao (foldao) dobiva drugu kartu licem gore, nakon čega slijedi drugo ulaganje.</s><s>Potom preostali igrači dobivaju treću kartu licem gore, nakon čega slijedi treće ulaganje, te četvrtu, nakon čega slijedi četvrto i zadnje ulaganje.</s><s>Preostali igrači okreću svoj hole card licem gore i najbolja poker kombinacija od pet karata dobiva.</s><s>Ako su u nekom dijelu dijeljenja svi igrači osim jednog foldali, tada taj igrač automatski osvaja pot i nije obvezan pokazati svoju ruku ikome niti ju uspoređivati s ičijom.</s>

<s>5 Card Stud popularnost je uglavnom zadobio tokom Američkog građanskog rata, a potom ju je postupno gubio, prvo u korist Draw pokera, a potom u korist svoje složenije varijante, 7 Card Studa, koja je i bila najpopularnija varijanta pokera sve do popularizacije Texas Hold'ema 80-ih godina prošlog stoljeća.</s><s>Na seriji turnira World Series of Poker 5 Card Stud pojavljivao se od 1971. do 1974., no 1975. je uklonjen s rasporeda zbog male količine igrača koji su bili spremni igrati, te je zauvijek nestao s većih svjetskih poker turnira.</s><s>Sva četiri 5 Card Stud eventa na World Series of Pokeru osvojio je poker profesionalac i šef poker sale u kasinu Mirage, Bill Boyd.</s>

<s>Unatoč niskoj popularnosti na kasino sceni i među profesionalnim poker igračima (dijelom zbog niskog potencijala za stratešku igru jer je samo jedna igračeva karta skrivena), 5 Card Stud postao je omiljen među mnogim amaterima i rekreativnim igračima pokera.</s><s>Tome je svakako dijelom zaslužan i film Cincinnati Kid režisera Normana Jewisona, koji prati dvoboj u 5 Card Studu između "The Kida" i "The Mana", novog i starog poker profesionalaca u doba Velike depresije.</s><s>Između ostaloga, 5 Card Stud prikazan je u nekolicini epizoda TV serije Star Trek: The Next Generation, gdje ga igraju viši časnici USS Enterprisea.</s>

<s>Poker</s>

